Oscar Pistorius dalk binnekort vryOscar Pistorius tydens sy hofsaak. Argiefforo: Siphiwe Sibeko/Reuters/Pool Rohan Kruger, Pistorius se regsverteenwoordiger, het gesê Oscar bestee nagenoeg 23 uur van die dag in afsondering en dat hy meestal Bybel lees en bid. Pistorius word in die hospitaalvleuel van die Kgosi Mampuru-gevangenis in Pretoria aangehou. Pistorius is tot vyf jaar tronkstraf gevonnis nadat hy sy vriendin Reeva Steenkamp op 14 Februarie 2013 doodgeskiet het. Volgens Pistorius het hy gedink sy was ŉ inbreker. Kruger het aan die Sunday Times gesê Pistorius ly steeds aan skok weens Steenkamp se dood. Volgens Kruger is Pistorius gretig om met kinders te werk wanneer hy vrygelaat word. Hy het ook gesê Pistorius is baie eensaam. Pistorius is gevonnis ingevolge art. 276 (1)(i) van die Strafproseswet waarvolgens Pistorius ŉ sesde (tien maande) van sy vonnis moet uitdien voor die nasionale kommissaris van korrektiewe dienste dit kan oorweeg om sy vonnis in korrektiewe toesig om te skakel. Pistorius dien sedert Oktober verlede jaar tronkstraf uit wat beteken dat hy in Augustus tien maande tronkstraf uitgedien het. Die staat appelleer teen Pistorius se skuldigbevinding aan strafbare manslag en wil hê hy moet skuldig bevind word op die ernstiger aanklag van moord. ŉ Datum is nog nie vasgestel vir wanneer die saak in die hoogste hof van appèl aangehoor sal word nie. News24